Projektrejse 2019 | iiInterest
af Poul | dec 3, 2019 | Uncategorized @da | 0 Kommentarer
Vi ser altid frem til årets projektrejse, hvor vi har lejlighed til at møde Ahead-folkene i Kolkata og komme ud i landsbyerne og på skolerne og se ideerne blive til virkelighed. Det var en lige så fantastisk positiv oplevelse i år som tidligere år. Og det går godt fremad – her er nogle indtryk fra rejsen:
Den seneste fase af Fødevaresikkerhedsprojektet er kommet godt fra start og de indiske distriktsmyndigheder, som har sat ressourcer svarende til ca. 35 mio. kr. af til samarbejdet med Ahead, er meget positive. Som Ahead-folkene sagde, kommer myndighederne nu til os, hvor det før var os der løb myndighederne på dørene. De kan se at Aheads arbejde gør en forskel.
Den samme udvikling fornemmer vi er på vej med Uddannelsesprojektet, hvor de ansvarlige myndigheder viser stor interesse for den undervisning, som Ahead ruller ud i op mod 70 skoler på tværs af projektområderne. Her er også ’After school’ delen ved at tage fart. Den er under stadig udvikling i den forstand, at vi nu satser på ikke kun at give uddannelse til ’drop outs’ (dem, som ikke har fået færdiggjort uddannelse svarende til 10. klasse), men til alle uanset alder og baggrund, som har få muligheder for at opbygge et levegrundlag i landsbyerne. Landsbyskolen skal gerne blive et lærings- og kuturcenter for hele landsbyen (hvem sagde Grundtvig?).
I Darjeeling samlede vi Aheads stab og alle de forskellige organisationer, der er involveret i projekterne, og holdt en dags konference med mange glade gensyn og fortællinger om oplevelser og erfaringer fra arbejdet i marken (se alle deltagerne på billedet).
Efter projektrejsen tog Bodil, Gitte og Katrine videre til væverlandsbyen Tantipara for at se udviklingen i håndværksprojektet og give deres ’hand-holding’ med nye ideer, designs og praktisk undervisning. Der arbejdes med silke fra vilde sommerfuglelarver, naturlige farver og andre bæredygtige metoder, som viser at tekstilhåndværk ikke behøver at være en belastning for klimaet, som medierne ellers har påpeget, at den moderne modeindustri er. Kvinderne fra landsbyen viser stor begejstring og er ivrige for at blive dygtige til de nye færdigheder.